text: Dødsulykken ved Horsens: Vidner så kø på lang afstand
  13 maj 2015 kl. 12.10
  Flere bilister mener, at man på lang afstand kunne se bilkø. Ung lastbilchauffør så den først alt for sent.
  Det er svært at forstå, at en ung lastbilchauffør først alt for sent fik øje på en bilkø på motorvej E45 ved Hedensted 5. december sidste år.
  Flere andre bilister så i hvert fald køen på lang afstand og nåede derfor at bremse i tide, fortæller de onsdag under en retssag i Horsens.
  Her er en 23-årig chauffør tiltalt for at være skyld i, at tre personer mistede livet, da han i sin lastbil hamrede ind i en personbil og forårsagede et stort harmonikasammenstød.
  -Jeg så køen, da jeg nærmede mig. Den kunne godt ses på nogle hundrede meters afstand, fortæller et vidne i retten.
  Den samme oplevelse har et andet vidne.
  -Jeg kan se køen, da den er 300-400 meter foran mig. Jeg havde ingen problemer med at bremse. Der var ikke glat, siger han.
  Begge vidner tilføjer imidlertid, at de på forhånd havde hørt, at der skulle være kø på strækningen.
  En tredje bilist kommer da også den tiltalte lidt i møde, da han erklærer, at han måtte bremse hårdt op.
  Tidligere onsdag fortalte den 23-årige lastbilchauffør, at der var forbavsende lidt trafik på vejen, da han tidligt om morgenen kom kørende på motorvej E45.
  Manden er anklaget for uagtsomt manddrab, uagtsom legemsbeskadigelse og for at have overtrådt færdselsloven. Hvis manden kendes skyldig, risikerer han at komme i fængsel.
  Senere onsdag falder der dom i sagen.
  /Ritzau/
  